Паўлінчын гарох  
*Іван Муравейка*

Вакол Паўлінчынай хаты — вялікі агарод. Проста казачны куток: тут дружна і весела растуць бульба, памідоры, капуста, агуркі, цыбуля, часнок, гарох, фасоля, буракі, морква, перац, шчаўе і гарбузы, а яшчэ — клубніцы, суніцы… А які вялікі сад — яблыні, грушы, вішні, слівы, чарэшні… Во колькі ўсяго!

Для Паўлінкі самай любімай з'яўляецца гарохавая градка. Чаму, менавіта, гарохавая? Таму што гарох яна садзіла сама. А мама дапамагала ёй: ускапала і разраўняла граблямі градку ды зрабіла баразёнкі для зярнятак.

Толькі Паўлінка закончыла працу, як пайшоў дождж. Густы і цёплы.

— Цяпер твой гарох, дачушка, узыдзе хутка, — сказала мама.

Назаўтра раніцаю Паўлінка проста з ложка пабегла да сваёй градкі: ёй не цярпелася паглядзець, ці ўзышоў гарох. Але ён яшчэ не ўзышоў — мабыць, і зярняты ноччу спалі. Паўлінка адну мясцінку на радку раскапала і знайшла дзве гарошынкі — на кожнай бялеў маленькі расточак. Яна наклала гарошынкі на іх месца і засыпала зямлёй. Вярнулася ў хату і сказала: «А гарошынкі праклюнуліся».

На наступны дзень Паўлінка зноў пабегла ў агарод.

— Мама, мама, — паклікала яна, — а мой гарох ужо ўзышоў!

У гэты дзень мо дзесяць разоў Паўлінка адведала сваю градку: ёй здавалася, што ўсходы растуць нехаця, марудна. Можа, ім ежы не хапае, можа, іх трэба паліць вадзіцай?

— Паліваць яшчэ не трэба, — растлумачыла Паўлінцы мама, — дожджык жа паліў. Хіба ж ты забыла?

Прайшло тыдні два ці тры, і ўсе радочкі на Паўлінчынай градзе зазелянелі жывымі лісцікамі — пры кожным подыху ветру яны шавяліліся.

— Трэба ўсцяж радкоў утыркнуць дубчыкі, — сказала дачушцы мама.

— Навошта?

— А каб раслінкі не палеглі на зямлю. Яны будуць трымацца за дубчыкі, — растлумачыла мама. — Вунь там, ля хлява, ляжаць дубчыкі, пойдзем забяром.

Паўлінка хацела сама паўтыркаць дубчыкі, але мама сказала:

— Дазволь гэта зрабіць мне, а ты будзеш падаваць дубчыкі.

Непрыкметна гарох вырас вышэй Паўлінкі і зацвіў. Ён сваімі фіялетавымі і белымі вочкамі з замілаваннем глядзеў на маленькую гаспадыню.

Нарэшце настала ўрачыстая хвіліна: Паўлінка нарвала дзве жмені стручкоў з салодкімі гарошынкамі. Два стручкі дала маме, два — бабулі, два — дзядулю, два — тату і два пакінула сабе.